Sumonyi Zoltán

*Jó éjt, szülőhonom*

II. (folytatás)

**Katáng Mihály szózata**

*1956. november 3-án*

Hazám, te tékozló, szegény!

Most gyűjtöd kincsedet.

Elrablott századunk felét

még visszanyerheted.

Szabad vagy! Négyszáz év után

vállalható haza!

Csak mementó a ház falán

a jel: Ruszkik haza!

*Visszafogad az ősi rend,*

a vér mindent lemos,

a romokon rendet teremt

a *nép, a dolgozó, okos*.

Anyám, apám, örüljetek

(tanítónő, tanár)

lesztek lesrófolt népetek

szemében fénysugár,

mert láttok és láttattok is,

hogy egyazon folyó

medrében hogyha áll a víz

kerülni volna jó,

s nem lépni újra, újra és

posványba százszor is!

Ti vagytok a felismerés:

mi álnok és hamis.

Lesztek a néma hang helyett

protestáló beszéd.

Többé rászedni nem lehet,

mert már okult a nép. –

A lánctalpak most mennek át

feldúlt határodon.

Csak *várd ki ezt az éjszakát*! –

*Jó éjt, szülőhonom!*

*Bp. 2023. október 26.*